Diari Oficial de la Generalitat Valenciana


Sumari del DOGV 9460, del 31-10-2022 (2022/9650)

RESOLUCIÓ de 12 d'agost de 2022 del director general de Qualitat i Educació Ambiental, per la qual es formula informe d'impacte ambiental del projecte per a captació d'aigües subterrànies mitjançant sondeig. Terme municipal de Requena (València). Expedient: (2049687) 126/2021/AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9460

Data del DOGV
:   31-10-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/9650


Data del document
:   12-08-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 12 d'agost de 2022 del director general de Qualitat i Educació Ambiental, per la qual es formula informe d'impacte ambiental del projecte per a captació d'aigües subterrànies mitjançant sondeig. Terme municipal de Requena (València). Expedient: (2049687) 126/2021/AIA. [2022/9650]  
Expedient: 126/2021/AIA (2049687).  
Títol: projecte per a captació d'aigües subterrànies mitjançant sondeig. Terme municipal de Requena (València).  
Titular: SAT núm. 604 CV VITIS La Campesina, SL.  
Òrgan substantiu: Servei Territorial d'Indústria i Energia de València. Expedient en l'òrgan substantiu: ASOSUB/2021/212.  
Localització: t. m. de Requena (València), polígon 58, parcel·la 7, partida Parado de Marcos.  
  
«Informe d'impacte ambiental  
Descripció del projecte  
Segons la documentació aportada, la finalitat del projecte és la captació d'aigües subterrànies per al seu ús mitjançant reg per degoteig d'una explotació agrària dedicada al cultiu de la vinya. L'extensió total de la parcel·la on se situarà el sondeig ascendeix a 12,54 ha, però es pretén regar una superfície de 26,72 ha de vinyes; es disposa en l'actualitat d'una xarxa pròpia de distribució, així com dels elements necessaris per a la seua explotació. Per a aquesta comarca agrària a aquest tipus de cultiu se li assigna una dotació de 1.250 m³/ha/any, la qual cosa suposarà un volum màxim d'extracció mitjà anual de 33.400 m³ i un volum diari mitjà de 396 m³. El cabal màxim d'explotació per al correcte funcionament del sistema de reg localitzat ha de correspondre's amb el necessari per a cobrir les demandes hídriques dels cultius en el mes de major consum i s'estima, segons el projecte i en funció de les necessitats previstes, en uns 11 l/s, amb un cabal mitjà anual d'1,06 l/s.  
  
En la documentació es defineixen les obres necessàries per a això, mitjançant la perforació i condicionament d'un sondeig d'investigació que permeta conéixer les possibilitats d'obtindre aigua subterrània en quantitat i qualitat suficient per a garantir la viabilitat de l'explotació agrícola.  
Aquest sondeig captarà l'aqüífer de la Serra de Malacara 53.02.03 que pertany al subsistema de las Serranías (53.02). Segons la denominació actual, es localitza sobre la massa d'aigua subterrània 080.139 Cabrillas-Malacara. Es preveu que el sondeig travesse materials detrítics del quaternari fins als 20 m, per a continuar amb margues fins al metre 80, seguint fins a la fi de sondeig (300 m) amb calcàries, pertanyents, tots dos trams, al cretàcic superior. L'obra es realitzarà a rotopercussió i tindrà 300 m de profunditat, amb un diàmetre de perforació de 250 mm. S'entubarà íntegrament amb canonada d'acer de 200 mm de diàmetre i 6 mm de grossària, cimentant els 6 primers metres i ranurant la canonada des dels 150 m fins a la fi de sondeig, i es preveu que l'aigua es trobe a 180 m de profunditat. En la documentació no es contempla ni es pressuposta la realització d'un assaig de bombament.  
  
La parcel·la està en una zona classificada com a sòl urbanitzable (zona de nou desenvolupament residencial) limítrof amb terrenys classificats com a sòl no urbanitzable comú, dels quals la separa un camí. El sondeig se situa a 300 m al sud de la Rambla de la Boquera l'estret llit de la qual (25 m) alberga una vegetació que està classificada com a terreny forestal per la qual cosa es considera com a zona d'influència forestal segons la Llei 3/1993, de 9 de desembre, forestal de la Comunitat Valenciana. El lloc està allunyat d'espais naturals protegits i espais pertanyents a la Xarxa Natura 2000, així com de qualsevol altra afecció a àrees protegides o vies pecuàries.  
  
Tramitació administrativa  
Mitjançant l'escrit signat en data 22.09.2021 el cap del Servei Territorial d'Indústria i Energia de València va donar trasllat del projecte de l'esmentada obra i del document ambiental de l'expedient (ref. exp. ASOSUB/2021/212), a fi de ser sotmesos al procediment d'avaluació ambiental simplificada segons l'annex II, grup 3 de la Llei 21/2013, de 9 de desembre, d'avaluació ambiental.  
Després d'examinar la informació continguda en l'expedient, s'estima que aporta elements de judici suficients per a continuar amb el procediment d'avaluació ambiental simplificada.  
  
Consideracions ambientals  
A partir del document tècnic tramitat, de l'anàlisi efectuada, així com de la consideració dels criteris de l'annex III de la Llei 21/2013, modificat per la Llei 9/2018, resulta el següent:  
Característiques del projecte  
a) Durant la fase d'execució la superfície afectada pels equips de perforació, canonades, maquinària, bassa de llots i accessoris serà d'uns 500 m², l'afecció dels quals desapareixerà tan prompte es desmunten i retiren aquests. Una vegada finalitzada l'obra de perforació, en cas de ser positiva, el sondeig no requerirà més condicionament que construir la caseta per a instal·lar el grup elevador i instal·lacions elèctriques.  
b) El termini màxim d'execució de les obres serà de dues setmanes incloses les obres de les instal·lacions elevadores i el muntatge i desmuntatge dels equips. Pel que respecta a les obres necessàries per a realitzar la perforació, consistiran a condicionar els accessos al pou, aplanar l'esplanada de perforació i excavar la bassa de llots. L'excavació de la bassa es realitzarà a uns 3 m de l'embocadura de la perforació amb les següents dimensions: 3 m (ample) x 6 m (llarg) x 2,5 m (profunditat) que podran albergar uns 45 m³, i seran suficients per a l'acumulació dels detritus extrets i l'aportació de l'aigua de perforació (75 l/m aproximadament). Una vegada finalitzats els treballs es procedirà a la restauració de les condicions originals del terreny adequant i netejant tant la zona de perforació com els accessos i l'emplaçament de l'utillatge i material auxiliar. La nova perforació quedarà situada dins d'una arqueta d'1,5 x 1,5 m x 20 cm, de grossària, coberta per una planxa metàl·lica de 2 mm de gruix. De la mateixa manera, i per a evitar abocaments i caigudes d'objectes no desitjats a l'interior de la perforació, almenys 2 m del perímetre de la perforació quedaran coberts per una capa de formigó de 0,3 m de grossària. Per tant, es tracta d'una afecció de baixa entitat que desapareixerà després d'aplicar les mesures protectores i correctores previstes, garantint amb això l'absència d'impactes residuals significatius. Per tant, es tracta d'una afecció de baixa entitat que desapareixerà després d'aplicar les mesures protectores i correctores previstes, garantint amb això l'absència d'impactes residuals significatius.  
  
c) Els residus que es generaran durant les obres procedeixen principalment del material extret en la perforació d'un sondeig de 300 m de profunditat i 250 mm de diàmetre, consistents en roca triturada, per la qual cosa, segons les dimensions del sondeig, el volum del material excavat serà de 14,72 m³ que, després del seu esponjament, generarà 22,06 m³ de detritus. Aquests detritus seran depositats en la bassa de llots les dimensions i la capacitat de la qual es recullen en l'apartat anterior. Es tracta d'un residu inert, que quedarà depositat en la bassa de llots que, una vegada finalitzada la perforació, es recondicionarà, estenent-se i anivellant-se. Els residus procedents de la perforació del sondeig poden classificar-se com a 01 05 04 (llots i residus de perforacions que contenen aigua dolça) i els de l'excavació de la bassa com a 17 05 04 (materials naturals excavats). No obstant això, la naturalesa litològica de tots dos és molt similar i, en tots dos casos són residus inerts. D'altra banda, es generaran xicotetes quantitats de residus perillosos per l'ús de bidons de combustible, lubrificants i recanvis, generats per la maquinària. 15 02 02\* (absorbents, materials de filtració) 15 01 10 (envasos que contenen restes de substàncies perilloses o estan contaminats per aquestes).  
d) No s'ha plantejat l'acumulació d'efectes negatius respecte a altres projectes. En tot cas, els possibles efectes hidrogeològics relatius a l'ús i consum de recursos naturals (aigua) entren en les competències directes de l'organisme de conca i disten molt dels límits considerats en la Llei 21/2013, d'avaluació ambiental (grup 8 del seu annex II).  
  
Ubicació del projecte  
L'accés a la perforació es realitza des de la localitat del Rebollar a través del camí agrícola que en direcció est parteix cap a Casa de Llança. Des d'aquesta localitat i després de recórrer uns 450 m ens desviem a la dreta segons el sentit de la marxa i des d'aquest punt i a uns 700 m localitzem la parcel·la en la qual se situarà el sondeig, confrontant amb aquest camí i emplaçada a l'esquerra d'aquest, en un punt amb les següents coordenades u. t. m.: (DATUM ETRS 89, FUS 30): X: 671.730 Y: 4.369.530.  
b) L'emplaçament es troba en una vall de 2 km d'ample amb cultius de secà, travessada en la seua longitud per l'autovia A-3, al sud-est de la pedania del Rebollar i distant d'aquesta 1,4 km. La vall limita al nord amb la Serra del Teix i al sud amb la Serra de les Cabrillas. La parcel·la està classificada com a sòl urbanitzable (zona de nou desenvolupament residencial, limítrofa a l'oest amb terrenys classificats com a sòl no urbanitzable comú (zona rural comuna) dels quals els separa un camí. Ja que el sondeig se situarà dins de zona d'influència forestal, el promotor i el director de les obres hauran de preveure el compliment del que es disposa en el Decret 7/2004, de 23 de gener, del Consell de la Generalitat, pel qual aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
  
c) L'actuació no afecta cap espai natural protegit ni pertanyent a la Xarxa Natura 2000, tampoc hàbitats naturals d'especial rellevància ni altres elements ambientals, ni historicoculturals coneguts o catalogats. S'adoptaran, no obstant això, mesures preventives i de control i seguiment per a comprovar el normal desenvolupament de les obres i per si es produïra qualsevol troballa fortuïta o situacions imprevistes. No obstant això, si és el cas, es donarà compliment al que s'estableix en els articles 63 i 65 de la Llei 4/1998, d'11 de juny, del patrimoni cultural valencià.   
  
Característiques del potencial impacte  
a) Els efectes contaminants de l'actuació es limiten a l'ús de maquinària (emissió de gasos de combustió i sorolls) amb un efecte temporal de dues setmanes i d'escassa rellevància ambiental. El risc d'accidents queda regulat per les normes laborals i de seguretat minera, que competeixen a l'òrgan substantiu, i és poc probable que puguen arribar a tindre efectes ambientals de consideració.  
b) Al marge de l'aprofitament hídric, l'ús de recursos naturals resulta irrellevant en aquest tipus d'obres, així com la generació de residus, més enllà del detritus generat per la perforació que, per la seua escassa magnitud, caràcter terrigen i naturalesa inerta, no constituirà un problema d'eliminació.  
Per la qual cosa, en relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requereix una avaluació d'impacte ambiental ordinària.  
  
Consideracions jurídiques  
El projecte de perforació examinat constitueix un supòsit d'avaluació d'impacte ambiental simplificada, d'acord amb l'annex II, grup 3.a) 3r de la Llei 21/2103, de 9 de desembre.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2 del títol II de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot el que antecedeix, a proposta del Servei d'Avaluació d'Impacte Ambiental i amb el vistiplau del subdirector general del Canvi Climàtic i Qualitat Ambiental, fent ús de les atribucions que ostente, resolc:  
  
  
Primer  
Estimar que l'execució del projecte d'investigació d'aigües subterrànies per a proveïment i regadiu al terme municipal de Requena (València), partida Corral del Notari, a executar en el polígon 7, parcel·la 58, del terme municipal esmentat i promogut per la SA.T. núm. 604 C.V. Vitis la Campesina, sense perjudici de la prèvia obtenció de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària. Tot això, sempre que s'ajuste a la documentació que consta en l'expedient, a les previsions del projecte i del document ambiental i als termes del present informe, en particular:  
1r) La superfície a posar en regadiu supera les 10 ha, per la qual cosa aqueixa activitat està inclosa en el grup 1, c), 2n, de l'annex II de la Llei 21/2013, de 9 de desembre, d'avaluació ambiental (projectes de transformació a regadiu o de drenatge de terrenys, quan afecten una superfície superior a 10 ha). Per tot això, l'esmentada actuació és independent de l'execució del projecte d'investigació d'aigües subterrànies i no està continguda en l'objecte de la present resolució; per tant, haurà de sotmetre's de manera separada i mitjançant un projecte específic, a l'avaluació ambiental simplificada regulada en el títol II, capítol II, secció 2a) de la llei esmentada.  
2n) El contractista haurà de construir una bassa de llots d'unes dimensions tals que puga albergar la totalitat dels detritus, llots i additius generats durant una perforació de 300 m de profunditat i 250 mm de diàmetre, tenint en compte l'esponjament que es produeix després de l'extracció del material perforat.  
3r) Atesa la localització del sondeig dins d'una zona d'influència forestal, el promotor i el director de l'obra hauran de tindre en compte l'aplicació del Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció de riscos forestals a observar en l'execució de les obres i treballs que es desenvolupen en terreny forestal o en els seus voltants.  
4t) Si durant l'execució de les obres es troben restes paleontològiques, arqueològiques o etnogràfiques, el promotor haurà de posar el fet en coneixement de la Conselleria de Cultura de manera immediata, adoptant les mesures pertinents per a la seua protecció i conservació, de conformitat amb allò previst en els articles 63 i 65 de la Llei 4/1998, d'11 de juny, del patrimoni cultural valencià.  
5é) Els materials extrets de la perforació i els de l'excavació de la bassa de llots són de naturalesa molt similar, i tots dos inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa el codi LER 17 05 04 (materials naturals excavats). Els materials d'excavació disposen de regulació i gestió específica segons l'Ordre APM/1007/2017 que regula les normes de valorització de materials excavats per al seu ús en obres i operacions de farcit diferents al lloc on es van generar. També podrien fer-ho pel Decret 200/2004, del Consell de la Generalitat, que regula l'ús de residus inerts en obres de restauració i farcit (art 3.1.a) No obstant això, als detritus del sondeig se'ls aplicaria el Decret 200/2004, ja que l'Ordre APM/1007/2007 només s'aplica a materials classificats amb el codi 17.05.2004. En qualsevol cas, el terreny haurà de ser restaurat quedant amb la seua morfologia inicial.  
6é) En el cas que es realitzara un assaig de bombament durant el temps que dure aquest, i a fi de previndre processos erosius i evitar escolaments incontrolats, l'aigua extreta haurà de ser abocada a llits naturals, directament o a través d'un sistema d'evacuació que mitjançant laminació de cabals o dissipadors d'energia resulte efectiu per a evitar erosió i possibles danys en infraestructures i propietats adjacents. Si aquests es produïren, el promotor de l'obra haurà de reparar els desperfectes i, si és el cas, indemnitzar els afectats pels perjudicis ocasionats.  
  
7é) Haurà de preveure's que el sondeig quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.  
8é) En el cas que, per diferents motius, es renunciara a l'ús del sondeig (falta de cabal, mala qualitat de l'aigua, ensulsiades en el pou, etc.) s'haurà de procedir a la seua clausura i segellament, així com a la restauració del terreny a la seua situació original ja que els pous abandonats o en desús constitueixen vies potencials puntuals de contaminació d'aqüífers i de riscos físics per a les persones.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'autorització del projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs sense perjudici dels que, si escau, siguen procedents en via administrativa o judicial contra l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 12 d'agost de 2022.- El director general de Qualitat i Educació Ambiental: Joan Piquer Huerga.»